Առաջնորդ Սրբազանը յատկապէս անդրադարձաւ ներկայ ժամանակներում նոր սերնդի նկատմամբ ցուցաբերւելիք ուշադրութեան, ի նկատի ունենալով բարոյական առումով զարտուղի ճանապարհները, որոնք կարող են սայթաքեցնել նոր սերունդը, լինի այն հայ կամ օտար: Սրբազան Հայրը շեշտեց բոլոր կրօնների, ու մանաւանդ Քրիստոնեայ եւ Իսլամ կրօնների բարոյական սկզբունքներով նման երեւոյթների դէմ միասնական պայքար մղելու հրամայականը, ի խնդիր ազնիւ քաղաքացիներ եւ առողջ երիտասարդութիւն ունենալու: Իսկ Հ.Մ.Ա.Կ.-ի մեր ժողովրդին մատուցած ծառայութիւնը, կրօնի միջոցով փոխանցւող բարոյական սկզբունքների շարունակութիւնը համարեց նա: Սրբազանը յատկապէս դրւատելով «Արարատ»-ի գործունէութիւնը, դրա մասին իր անձնական վկայութիւնը բերելով ասաց. «Հ.Մ.Ա.Կ.-ը առողջ երիտասարդութիւն կազմաւորող, կազմակերպ ու աշխոյժ համայնք է Իրանահայ մեր կեանքում»: